VDSS sklep Psp 375/2015
Sodna praksa Višjega delovnega in socialnega sodišča, 2015-10-22

Elizabeta Šajn Dolenc (preds.), Jože Cepec (poroč.), Nada Perić Vlaj

ZDRAVSTVENO ZAVAROVANJE - CIVILNO PROCESNO PRAVO

začasna nezmožnost za delo - bolniški stalež - zavrženje tožbe - rok za vložitev tožbe - zamuda roka

Tožnik je tožbo zober dokončni upravni akt vložil po izteku 30 - dnevnega zakonsko določenega roka za vložitev tožbe, zato je sodišče prve stopnje tožbo pravilno zavrglo kot prepozno (1. odstavek 274. člena ZPP).

Pritožba se zavrne in se potrdi sklep sodišča prve stopnje.

1. Prvostopenjsko sodišče je z izpodbijanim sklepom zavrglo tožbo, ker je tožnik tožbo vložil prepozno.

2. Pritožuje se tožnik. Kot pritožbo posreduje ponovno svojo tožbo, ki ji priloži izvide z dne 15. 1. 2015, 8. 1. in 12. 3. 2015, z dne 21. 1. 2015 in z dne 4. 6. 2015 (od A7 - A10).

4. Pritožbeno sodišče je upoštevajoč 366. člen Zakona o pravdnem postopku (Ur. l. RS, št. 26/99 s spremembami; v nadaljevanju: ZPP) opravilo preizkus izpodbijanega sklepa v okviru pritožbenih navedb in kakor to določa 2. odstavek 350. člena ZPP. Po opravljenem preizkusu pritožbeno sodišče ugotavlja, da je prvostopenjsko sodišče pravilno in popolno ugotovilo dejansko stanje, na tako ugotovljeno dejansko stanje pravilno uporabilo materialno pravo, pri tem pa tudi ni prišlo do bistvenih kršitev določb pravdnega postopka, na katere mora pritožbeno sodišče paziti po uradni dolžnosti.

5. Prvostopenjsko sodišče je na podlagi odgovora na tožbo in listin v sodnem spisu ugotovilo, da je bila z odločbo tožene stranke št. ... z dne 18. 2. 2015 zavrnjena pritožba tožnika, ki jo je vložil zoper odločbo imenovanega zdravnika št. ... z dne 28. 1. 2015. S slednjo je imenovani zdravnik odločil, da je tožnik od 21. 1. 2015 do 30. 1. 2015 začasno nezmožen za delo zaradi bolezni, od 31. 1. 2015 dalje pa zmožen za delo v skladu s preostalo delazmožnostjo po izvršljivi odločbi ZPIZ z dne 21. 11. 2013. Dokončna odločba je bila tožniku vročena dne 25. 2. 2015. Tožba je prispela na sodišče z navadno pošto dne 30. 3. 2015. Pritožbeni 30 dnevni rok je potekel v petek 27. 3. 2015.

6. Pravna podlaga za odločitev v predmetni zadevi je podana v Zakonu o delovnih in socialnih sodiščih (Ur. l. RS, št. 2/2004 in naslednji; v nadaljevanju: ZDSS-1) in v ZPP. Po 72. členu ZDSS-1 se tožba vloži v 30 dneh od vročitve odločbe, izdane na drugi stopnji. Tožniku je bila dokončna odločba vročena 25. februarja 2015, 30 dnevni rok je potekel dne 27. 3. 3015, tožba je na sodišče prispela tri dni potem torej dne 30. 3. 2015.

7. V 112. členu ZPP, ki se v tem postopku uporablja na podlagi 19. člena ZDSS-1, je določeno, da če je vloga vezana na rok, se šteje, da je vložena pravočasno, če je izročena pristojnemu sodišču, preden se rok izteče. Če se pošlje vloga po pošti priporočeno ali brzojavno, se šteje dan oddaje na pošto za dan izročitve sodišču, na katero je naslovljeno. Tožnik je oddal svojo pošiljko z navadno pošto, kot je to razvidno iz oddajne vrednotnice na kuverti in se tako šteje, da je bila tožba vložena tisti dan, ko jo je sodišče prejelo. Sodišče jo je prejelo, kot je razvidno iz dohodne štampiljke na tožbi, dne 30. 3. 2015. Tožba je bila tako vložena prepozno.

8. Ker je tožnik tožbo vložil prepozno, torej po izteku zakonsko določenega roka, ni podana procesna predpostavka za sodno varstvo in je bilo ravnanje sodišča v skladu s 1. odstavkom 274. člena ZPP, ko je z izpodbijanim sklepom tožbo zavrglo.

9. Pritožnik v pritožbi, kjer zgolj pošlje še eno kopijo tožbe, ne pove ničesar takšnega, kar bi vplivalo na drugačno rešitev zadeve.

10. Na podlagi navedenega je pritožbeno sodišče v skladu z 2. točko 365. člena ZPP pritožbo kot neutemeljeno zavrnilo in potrdilo sklep sodišča prve stopnje.

ZDSS-1 člen 72. ZPP člen 112, 274, 274/1.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.